Toto krap steeds kop oor blitsige Red BullMercedes se Toto Wolff. (Foto: Jim Watson/AFP. ) Lewis Hamilton mag dalk op die podium in Melbourne gestaan het, maar Toto Wolff is steeds bekommerd oor Red Bull se spoed. Max Verstappen het steeds met die grootste gemak die ander renjaers in sy truspieëltjie dopgehou. “Red Bull het ongetwyfeld ŉ groot pylvak-spoedvoordeel en in ŉ DRS-strook is hul vaartversnelling pleinweg ongelooflik,” het die Mercedes-spanbaas gesê. DRS (oftewel die Drag Reduction System) is ŉ F1-meganisme wat dit moontlik maak dat ŉ renmotor se agterste drukvlerk op sekere plekke tydens ŉ rondte oopgemaak kan word om die windweerstand te verminder. Dit word ingestel sodat die motor ŉ hoër topspoed kan bereik. Sodoende kan renjaers mekaar ook makliker in dié spesiale stroke verbysteek. Hamilton het weliswaar vir Verstappen net ná die wegspring verbygesteek, maar die verdedigende wêreldkampioen het later in die wedren ŉ gemaklike voorsprong oor die 38-jarige Brit opgebou. Boonop moes George Russell – Hamilton se Mercedes-spanmaat – ook die aftog blaas nadat hy probleme met sy enjin ervaar het. “Ek dink dit is goed dat ons by Ferrari en Aston Martin kon kersvashou en ons moet daarop voortbou. Hoe meer ons oor die motor leer en opgraderingswerk doen, hoe beter. Ons sal dan beslis die voorlopers kan uitdaag.” Die geruite vlag is vir Max Verstappen in Melbourne geswaai. (Foto: Twitter.) Volgens Wolff sal Mercedes nou sy bes doen om ŉ manier te vind om by Red Bull in die pylvak te bly. Intussen glo Russell dat Verstappen en Sergio Perez nog nie die spoednaald van hul renmotors heeltemal in die rooi gedruk het nie. “Red Bull hou beslis terug. Ek dink hulle is versigtig om hul volle potensiaal te wys omdat hulle bang is dat beamptes dan tussenbeide sal tree om die speelveld meer gelyk te maak,” het die jong Mercedes-renjaer gesê. Die volgende wedren is op 30 April is Azerbeidjan. Jaerspunteleer: Vervaardigerspunteleer: